Manuel Enrique Araujo

Manuel Enrique Araujo (født 1865 i Usulután, El Salvador, død 1913 i San Salvador, El Salvador), var en salvadoransk politiker og lege som var president i El Salvador fra 1. mars 1911 til sin død 9. februar 1913, fem dager etter at han ble utsatt for et attentat. Araujo er den eneste salvadoranske presidenten som har blitt utsatt for attentat i tjenesten.

Araujo studerte medisin ved Universitetet i El Salvador og i Europa. Han praktiserte som lege i 1890- og 1900-årene og spesialiserte seg på kirurgi. Fra 1880 til 1889 var han ordfører i San Salvador. I 1907 ble han valgt til Fernando Figueroas visepresident i El Salvador. Etter fireårsperioden utpekte Figueroa ham til sin etterfølger, og Araujo ble valgt med klar margin i presidentvalget i 1911.

Han ble tatt i ed som president 1. mars 1911. Han var en pragmatisk liberal politiker som så på seg selv som populist, og han innførte flere sosiale og økonomiske reformer. I 1912 etablerte han El Salvadors nasjonalgarde som skulle motarbeide opposisjonen mot ham og støtte jordeierne som var hans allierte. Araujo kritiserte sterkt USAs intervensjon i Nicaragua.

Den 4. februar 1913 ble Araujo angrepet av tre menn med macheter og en pistol. Han overlevde selve angrepet, men døde av skadene fem dager senere. Motivet for angrepet ble aldri slått fast, men regjeringen mente at den tidligere visepresidenten Prudencio Alfaro sto bak. Araujo ble etterfulgt av Carlos Meléndez som president.

 Referanser 

Kategori:Salvadoranske presidenter
Kategori:Personer fra departementet Usulutan
Kategori:Fødsler i 1865
Kategori:Dødsfall i 1913